b'\n_START_ARTICLE_\nGlukagon\n_START_PARAGRAPH_\nGlukag\xc3\xb3n je polipeptidni hormon iz 29 aminokislin, ki ga izlo\xc4\x8dajo celice A pankreasnih oto\xc4\x8dkov pod vplivom zni\xc5\xbeane koncentracije glukoze v krvi. Z delovanjem na jetra zve\xc4\x8da glikogenolizo in glukoneogenezo, deluje lipoliti\xc4\x8dno in spodbuja sekrecijo insulina.\n_START_SECTION_\nSinteza in izlo\xc4\x8danje\n_START_PARAGRAPH_\nGlukagon je peptidni hormon, ki ga tvorijo celice alfa-2 endokrinega dela trebu\xc5\xa1ne slinavke (nahajajo se predvsem v telesu in repu \xc5\xbeleze) iz izvorne molekule, ki jo tvorijo sluzni\xc4\x8dne celice dvanajstnika in \xc5\xbeelodca. Najpomembnej\xc5\xa1i spodbujevalni dra\xc5\xbeljaj za izlo\xc4\x8daje glukagona je zni\xc5\xbeana koncentracija glukoze v krvi, tvorbo glukagona pa spodbujajo tudi kateholamini in acetilholin, zni\xc5\xbeujeta jo somatostatin in serotonin.\n_START_SECTION_\nU\xc4\x8dinki\n_START_PARAGRAPH_\nGlukagon deluje na specifi\xc4\x8dne receptorje, ki so z beljakovino G sklopljeni z adenilat-ciklazo. U\xc4\x8dinki glukagona na te receptorje so podobni u\xc4\x8dinkom adrenalina na betaadrenoceptorje, vendar so pri glukagonu bolj izra\xc5\xbeeni presnovi u\xc4\x8dinki kot u\xc4\x8dinki na sr\xc4\x8dno-\xc5\xbeilni sistem. Glukagon deluje na jetra ter tam stimulira glikogenolizo in glukoneogenezo ter zavira sintezo glikogena in glukozno oksidacijo. Skupen u\xc4\x8dinek je zvi\xc5\xa1anje ravni krvnega sladkorja. V jetrih in ma\xc5\xa1\xc4\x8devju povzro\xc4\x8di lipolizo, pri \xc4\x8demer nastajajo ma\xc5\xa1\xc4\x8dobne kisline, ki dodatno spodbujajo glukoneogenezo. V mi\xc5\xa1icah spodbuja katabolizem beljakovin. Glukagon zavira izlo\xc4\x8danje prebavnih sokov trebu\xc5\xa1ne slinavke in \xc5\xbeelodca ter upo\xc4\x8dasnjuje \xc4\x8drevesno gibljivost. Spodbuja izlo\xc4\x8danje vode in fosfatov, kot tudi natrija, kalcija in magnezija preko ledvic.'